### Beslutning

Sagens behandling udsat.

Fastlæggelse af linjeføring for Bering-Beder vejen – vedtagelse af tillæg nr. 43 til Kommuneplan 2013. Vejen skal forbinde Østjyske Motorvej, [adresse] og [adresse] i nordvest med [adresse] i sydøst.

### Resumé

Bering-Beder vejen skal, når den bliver realiseret, forbinde [adresse] i sydøst med Østjyske Motorvej og [adresse] i nordvest. Bering-Beder vejen vil i alt blive ca. 12 km lang og skal medvirke til at give bedre forbindelse til E45, at give en mere ligelig fordeling af trafikbelastningen på de sydlige indfaldsveje, at aflaste eksisterende mindre veje og på sigt gøre det muligt at trafikbetjene en ny by vest for Julius Overgaard.

 Vejanlægget er VVM-pligtigt og linjeføringen fastlægges i et kommuneplantillæg. Der er derfor udarbejdet et skitseprojekt og VVM-redegørelse for en række alternativer. Her er der foretaget en vurdering af linjeføringerne A, B1, C og et 0-alternativ, hvor vejen ikke realiseres.

 Der er gennemført en offentlig høring og der har været afholdt et borgermøde. Der har også været en besigtigelse for Teknisk Udvalg.

 Et gennemgående tema i høringsbidragene fra den offentlige høring er, at man ser fordele ved vejen, men også at man ønsker den placeret så langt væk fra egen bolig som muligt. Derudover har der været særlig fokus på forældede kort, støjforurening og forurening i almindelighed, påvirkning af lokalsamfund, trafikbelastning og natur og skov.

 Der er udarbejdet en besvarelse på høringsbidragene i form af en sammenfattende redegørelse og et oversigtsskema. (Bilag 3).

 Linjeføring A ligger tæt på den linjeføring, der er reserveret i kommuneplanen, og som var den, byrådet pegede på inden den offentlige høring. Der er ikke kommet høringsbidrag, som afgørende ændrer den vurdering, og derfor anbefales Linjeføring A fortsat.

 Der er udarbejdet udkast til endeligt kommuneplantillæg nr. 43 og sammenfattende redegørelse for linjeføring A med tilvalg af tilslutning til [adresse], en forlængelse til [adresse] og stianlæg. Der er desuden udarbejdet et udkast til VVM-tilladelse, der først udstedes senere. Kommuneplantillægget indeholder en arealreservation til vejen.

 Det anbefales, at arealreservationen og dermed vejanlægget sikres ved pålæg af vejbyggelinjer i henhold til Lov om offentlige veje - i en afstand af 50 meter på begge sider af den nye vej. Der ønskes en bemyndigelse hertil. Linjeføring A indgår også som arealreservation i kommuneplanen.

 Der reserveres areal til en 2+1 vej, men det forventes, at den i første omgang anlægges som en tosporet vej.

 Projektet omfatter også forbedring af øst-vest gående stiforbindelser i området.

 Byrådet har påbegyndt en opsparing til vejen, hvilket dog ikke dækker de samlede omkostninger.

### Indstilling

Teknik og Miljø indstiller, at Byrådet træffer beslutning om;

 at 1) linjeføring A vælges, sammen med tilvalg i form af tilslutning til [adresse], forlængelse til [adresse] og tværgående stiforbindelser,

 at 2) der reserveres areal til vejen i kommuneplanen via vedtagelse af kommuneplantillæg nr. 43 for linjeføring A (bilag 1)

 at 3) der i VVM-tilladelsen stilles krav om afværgetiltag efter de principper, som fremgår af udkastet til VVM-tilladelsen (bilag 5), herunder støjafskærmning ved [adresse], erstatningsnatur, faunapassager og kantopsamling af vejvand af hensyn til grundvandet.

 at 4) vejanlægget sikres med vejbyggelinjer på op til 50 meter til hver side, samt at Teknik og Miljø bemyndiges til at pålægge dem.

### Sagens forløb

12-05-2016 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 17-05-2016 Magistraten
Fremsendes til [adresse] med bemærkning, at Magistraten i mødet den 17. maj 2016 anbefaler, at byrådet tiltræder Magistratsafdelingen for Teknik og Miljøs indstilling af 9. maj 2016.

 Viola Svendsen og Annemette Lassen tog forbehold.
 25-05-2016 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 25. maj 2016.

 De partier, der ikke er repræsenteret i udvalget, inviteres til at deltage i sagens behandling.
 06-06-2016 Teknisk Udvalg
Sagens behandling udsat.
 13-06-2016 Teknisk Udvalg
Beslutning ikke frigivet